Turkki / İsmailağa Cemaati (İsmailağa Jamia/İsmail Ağa Jamia)

Turkey / İsmailağa Cemaati (İsmailağa Jamia/İsmail Ağa Jamia)

**Kysymykset**

1. Mikä İsmailağa Cemaati on?
2. Onko kyseessä oleva yhteisö kohdistanut väkivaltaa sen jäseniin tai entisiin jäseniin?

***Questions***

1. What kind of a community the İsmailağa Cemaati is?
2. Has the community targeted its members or former members with violence?

# 1. Mikä İsmailağa Cemaati on?

İsmailağa Cemaati[[1]](#footnote-1) on konservatiivinen, suufi-islamilainen uskonyhteisö,[[2]](#footnote-2) jonka jäsenten keskeisin asuinalue sijaitsee Istanbulin Çarşamban kaupunginosassa[[3]](#footnote-3). Yhteisön kuvataan olevan mm. hyvin konservatiivinen, perinteinen, marginaalinen ja yhteisön vanhimpien johtama (”elders-dominated”).[[4]](#footnote-4) Mahmut Ustaosmanoğlu toimi yhteisön johtajana vuosikymmenten ajan.[[5]](#footnote-5) Ustaosmanoğlu kuoli kesäkuussa 2022,[[6]](#footnote-6) ja hänen seuraajakseen nousi 92-vuotias Hasan Kılıç[[7]](#footnote-7).

İsmailağa Cemaati on yksi viidestä merkittävimmästä Turkissa harjoitetun Naqshbandi-suufilaisuuden haarasta. Se kuuluu tutkija Gabriel Pirickýn mukaan samaan sunnalaissuufilaiseen traditioon kuin muut Turkin Naqshbandi-haarat. Yhteisön jäsenet kutsuvat itseään PIrickýn mukaan ”Hurmion ajan” puolestapuhujiksi (”*advocates of the ’Age of Bliss’*”) ja pyrkivät elvyttämään profeetta Muhammadin ajan elämäntavat.[[8]](#footnote-8) Tutkija Efrat Avivin mukaan yhtenä Naqshbandi-uskonsuunnan haarana İsmailağa-yhteisö vastustaa ”länttä” ja seuraa egyptiläisen islamistiteoreetikon ja Muslimiveljeskunnan pääideologin Sayyid Qutbin (1906–1966) kirjoituksia. Qutbin ajattelun lisäksi yhteisöön on vaikuttanut Avivin mukaan merkittävästi islamistiajattelija Necip Fazıl Kısakürekin (1904–1983) islamistinationalistinen, antikommunistinen ja länsivastainen näkökulma.[[9]](#footnote-9)

İsmailağa-yhteisö on Pirickýn (2012) mukaan erikoistunut pojille ja tytöille tarkoitettuun koraaninopetuksen kursseihin. Yhteisö ylläpitää yhtä Turkin suurinta koraanikoulua. Pirickýn mukaan uskonnollisten asioiden ministeriö (Diyanet) on kritisoinut İsmailağa-yhteisöä siitä, että sen jäsenten asuttamassa Çarşamban kaupunginosassa syrjitään sellaisia muslimeja, jotka eivät kuulu yhteisöön, koska he eivät mahdu alueen moskeijoihin. Pirický esittää, että Diyanetin virkamiehet ovat katsoneet, että İsmailağa-yhteisö olisi vähitellen ominut omia moskeijoita, mikä ei ollut sallittua. Lisäksi İsmailağa-yhteisöä on ajoittain syytetty siitä, että se pitäisi suljettujen ovien takana luvatonta uskonnollista opetusta, ja että luvattoman opetuksen määrä olisi lisääntynyt huomattavasti.[[10]](#footnote-10)

*Yhteisön sosiaalisista piirteistä*

İsmailağa-yhteisöä kuvataan lähteissä hyvin konservatiiviseksi.[[11]](#footnote-11) İsmailağa Cemaatin jäsenillä on heidät muusta yhteisöstä erottava pukeutumiskoodisto. Miehillä on parta ja he pukeutuvat päivittäin kaftaaneihin ja löysiin housuihin ja käyttävät valkoisia turbaaneja rukousaikana. Naiset pukeutuvat yleensä mustaan *hijabiin*,[[12]](#footnote-12) ja he käyttävät huntua, joka peittää kasvot muuten kuin silmien osalta. Pirický kuvaa, kuinka yhteisö on tunnettu sen tarkasta pukeutumiskoodista.[[13]](#footnote-13) Pirickýn mukaan aiemmin yhteisön piirissä sanomalehtimediaa, televisiota sekä ulkomaanmatkailua pidettiin kiellettynä. Nykyään vaikuttaa kuitenkin siltä, että edellä mainitut asiat ovat yhteisön jäsenille sallittuja ja yhteisöllä on omat nettisivut[[14]](#footnote-14). Pirický sanoo yhteisön jäsenten kanssa käymiensä keskustelujen perusteella, että yhteisö on viime vuosina (artikkeli on julkaistu vuonna 2012) alkanut toimia media-alalla mainostaakseen ja edistääkseen omia kaupallisia tavoitteitaan.[[15]](#footnote-15)

Pirickýn mukaan Çarşamban lisäksi yhteisön jäseniä asuu monissa muissa Istanbulin kaupunginosissa kuten Sultanbeylıssä, Eyüpissä, Küçükçekmecessä, Üsküdarissa, Beyközissä ja Ümraniyessa. Muiden maakuntien alueella yhteisöllä on läsnäoloa etenkin Trabzonin, Tokatin, Adapazarın ja Izmirin kaupungeissa. Pirickýn mukaan siitä huolimatta, että İsmailağa on suhteellisen tiivis yhteisö, sen jäsenmäärän on arvioitu olevan noin 100 000. Pirický mainitsee lisäksi turkkilaisen sanomalehden *Milliyet*in esittäneen, että eri Naqshbandi-yhteisöihin kuului Turkissa kaiken kaikkiaan noin 4,5 miljoonaa henkilöä, joista 7,2 % kuului İsmailağa-yhteisöön (eli 324 000 henkilöä).[[16]](#footnote-16) Avivin mukaan suuresta jäsenmäärästä huolimatta yhteisö on suljettu ja se suosii asuinalueikseen naapurustoja tai kyliä, jotka ovat eristyksissä muista. Aviv kirjoittaa, että Naqshbandi-suuntaan kuuluva ajatus eristäytymisestä ei välttämättä tarkoita eristäytymistä muusta yhteiskunnasta, mutta suurissa kaupungeissa sosiaalista eristäytymistä suositeltaisiin, koska se estää yhteisön kontrollin heikentymistä jäsenistään.[[17]](#footnote-17) Pirickýn mukaan İsmailağa-yhteisö kannustaa endogamiaan (avioliittoihin yhteisön sisällä) ja laajaan eristäytymiseen. Kontrastina Istanbulin kosmopoliittiselle kulttuurille yhteisö ylläpitää Pirickýn mukaan perinteistä, äärikonservatiivista maaseudun kulttuuria. Muiden yhteisöjen tavoin İsmailağa Cemaati tarjoaa jäsenilleen tukea muissakin kuin uskonnollisissa asioissa, kuten työ haussa, koulutuksessa, hyväntekeväisyydessä tai taloudellisten resurssien etsinnässä.[[18]](#footnote-18)

Äärikonservatiivisessa uskonyhteisössä naisten asemaan kohdistuu joitain rajoituksia. Al-Monitorin artikkelissa kuvataan, kuinka naisten ei annettu osallistua liikkeen johtajan Ustaosmanoğlun hautajaisiin kesäkuussa 2022. Yhteisö oli kieltänyt naispuolisia seuraajia osallistumasta hautajaisiin viitaten Ustaosmanoğlun ”laajasti tunnettuihin” näkemyksiin, joiden mukaan naisten ei tulisi osallistua hautajaisiin.[[19]](#footnote-19) Lisäksi esimerkiksi turkkilainen toimittaja Pinar Ersoy kirjoitti naisiin kohdistuvasta häirinnästä eri tahojen osalta vuoden 2016 Turkin vallankaappausyritykseen liittyen. Hänen mukaansa İsmailağa-yhteisö oli määrännyt, että yhteisön naisten tulee pysyä kotona ja rukoilla miesten osallistuessa mielenosoituksiin, joissa osoitettiin tukea AKP-johtoiselle hallinnolle.[[20]](#footnote-20) Heinäkuussa 2020 turkkilainen toimittaja Murat Yetkin kirjoitti uutisblogissaan, kuinka İsmailağa-yhteisö oli julkaissut lausunnon, jossa se vaati Turkkia vetäytymään Istanbulin sopimuksesta eli Euroopan neuvoston yleissopimuksesta naisiin kohdistuvan väkivallan ja perheväkivallan ehkäisemisestä ja torjumisesta. Turkki oli allekirjoittanut sopimuksen AKP-johtoisen hallituksen toimesta vuonna 2011. İsmailağa-yhteisön mukaan sopimus on perhearvojen vastainen.[[21]](#footnote-21) İsmailağa-yhteisön lisäksi muutkin islamistiryhmät ja konservatiiviryhmät olivat pitkään painostaneet hallitusta vetäytymään sopimuksesta. Turkki irtautui sopimuksesta keväällä 2021.[[22]](#footnote-22)

*Yhteisön osallistuminen politiikkaan*

İsmailağa-yhteisön sanotaan saavan rahoitusta İsmailağa-säätiöltä (turk. *İsmailağa Vakfı*). Lisäksi se saa taloudellista tukea joiltakin järjestöiltä, jotka ovat lähellä AK-puoluetta (AKP, Oikeus ja kehitys -puolue, turk. *Adalet ve Kalkınma Partisi*).[[23]](#footnote-23) Kansainvälisesti Pirickýn mukaan İsmailağa-yhteisöllä on vahvoja suhteita Intian ja Pakistanin muslimiyhteisöihin, ja Euroopassa yhteisöllä on läsnäoloa paikallisissa turkkilaisissa yhteisöissä Saksassa, Itävallassa ja Belgiassa.[[24]](#footnote-24) İsmailağa-yhteisön on uutisoitu lähentyneen AKP:n kanssa viime vuosien aikana.[[25]](#footnote-25) Viime aikoina on uutisoitu esimerkiksi siitä, kuinka Erdoğan oli kantamassa kesäkuussa 2022 kuolleen Mahmut Ustaosmanoğlun arkkua tämän hautajaisissa.[[26]](#footnote-26) Aviv kirjoittaa vuonna 2018 julkaistussa artikkelissaan, että oltuaan yli vuosikymmenen vallassa ja voitettuaan kolmet perättäiset vaalit AKP:llä on varaa tulla yhdistetyksi İsmailağan kaltaiseen yhteisöön, jota ei pidetä ”maltillisen islamin” edustajana.[[27]](#footnote-27)

Pirický kuvaa İsmailağa-yhteisöä epäpoliittiseksi siinä, että sen jäsenet katsovat poliittisten järjestöjen toimintaan osallistumisen voivan johtaa ei-toivottuun erkaantumiseen suufilaisista periaatteista.[[28]](#footnote-28) Toisaalta yhteisö itsessään on ottanut kantaa poliittisiin asioihin.[[29]](#footnote-29) Yhteisön sanotaan olevan jakaantunut jäsenten suhtautumisessa AK-puolueeseen.[[30]](#footnote-30) Saksalaisen ulko- ja turvallisuuspoliittisen instituutin (SWP) vuonna 2019 julkaistussa artikkelissa esitetään, että İsmailağa-yhteisö on jakaantunut kahteen: Çarşamban sekä Beykozin haaraan (molemmat nimet juontuvat Istanbulin kaupunginosista), joista Çarşamba-haaran sanotaan tukevan AKP:n hallitusta, kun taas Beykozin haaran sanotaan yrittävän pysyä autonomisena ilman, että se avoimesti haastaa AKP-johtoista hallitusta.[[31]](#footnote-31) Myös Avivin (2018) mukaan yhteisö on jakaantunut suhtautumisessaan AK-puolueeseen. Samalla hänen mukaansa AK-puolue tai Erdoğan eivät ole vastanneet joidenkin İsmailağa-yhteisön edustajien kritiikkiin, osin sen takia, että Erdoğan ei ole kiinnostunut uudesta yhteenotosta uskonnollisen yhteisön kanssa sen jälkeen, kun hän oli ryhtynyt ”sotaan” Gülen-liikettä[[32]](#footnote-32) vastaan.[[33]](#footnote-33)

Turkin hallitusta johtavalla AK-puolueella oli vuosikausia läheinen suhde Gülen-liikkeeseen ennen kuin AKP:n ja Gülen-liikkeen välinen välirikko johti liikkeen tukahduttamiseen ja Gülen-liikkeen jäsenten ”puhdistamiseen”[[34]](#footnote-34) Turkin hallinnosta. Tutkija Selim Koru kirjoittaa yhdysvaltalaisen ajatushautomon FPRI:n (Foreign Policy Research Institute) julkaisussa, kuinka sen jälkeen, kun ns. gülenistit oli ajettu ulos Turkin kouluista, ministeriöistä, sanomalehdistä ja yrityksistä, jäljelle jäi valtatyhjiöitä, joita täyttääkseen AKP:n täytyi turvautua uusiin verkostoihin. Monet eri islamilaiset järjestöt siirtyivät ottamaan Gülen-liikkeen jättämiä paikkoja itselleen, İsmailağa muiden joukossa.[[35]](#footnote-35) Aviv esittää, että İsmailağasta ei kuitenkaan ole korvaamaan Gülen-liikettä. Gülen-liikkeeseen verrattuna sen poliittinen toiminta on pienimuotoista ja paikallista, ja sen taloudelliset resurssit ja vaikutusvalta turkkilaisen yhteiskunnan eri osa-alueilla on rajoitettu.[[36]](#footnote-36)

İsmailağa-yhteisö on liitetty 2000-luvulla joihinkin skandaaleihin. Aviv kuvaa, kuinka vuonna 2007 İsmailağa-yhteisöä syytettiin siitä, että se olisi estänyt paikallisia tyttöjä Erzincanissa (kaupunki ja maakunta Itä-Turkissa) osallistumasta kouluopetukseen ja että yhteisö olisi järjestänyt salaista Koraani-opetusta ilman uskonnollisten asioiden ministeriön lupaa (Diyanet). Kun poliisin mukaan Erzincanin yhteisö ei ollut syyllistynyt mihinkään laittomuuksiin, yleinen syyttäjä İlhan Cihaner pyysi kansallista tiedustelupalvelua MİT:iä (*Millî İstihbarat Teşkilatı*) tutkimaan tapausta. Tässä tutkimuksessa paljastui Avivin mukaan tietoa taloudellisista väärinkäytöksistä, muista rikkomuksista sekä siitä, että AKP-hallitusta lähellä olevat poliitikot ja liikemiehet olivat pyytäneet yhteisöltä palveluksia työpaikkoja ja liiketoimintamahdollisuuksia (*tenders*) vastaan. Avivin mukaan vuonna 2009 Cihaner pidätettiin virasta ja häntä vastaan nostettiin syyte, jonka mukaan hän olisi kuulunut ns. Ergenekon-ryhmään[[37]](#footnote-37).[[38]](#footnote-38)

İsmailağa-yhteisöä on myös syytetty siitä, että sillä olisi ollut kytköksiä İBDA-C (*İslami Büyük Doğu Akıncılar Cephesi*, eng. *Islamic Great Eastern Raiders Front*) terrorijärjestöön.[[39]](#footnote-39) Pirický käy läpi joitakin väitteitä İsmailağa-yhteisön ja İBDA-C-järjestön välisistä yhteyksistä, kuten että İBDA-C-järjestö olisi ottanut İsmailağan julkaiseman *Furkan*-lehden haltuunsa. Kuitenkin Pirickýn mukaan, vaikka İsmailağalla ja İBDA-C:llä olisi ollut yhteistyötä tai jonkin asteista tuttavallisuutta, näiden tahojen välillä ei ollut ”orgaanista kytköstä”.[[40]](#footnote-40) Aviv näyttää puolestaan kyseenalaistavan Pirickýn arvion, ja viittaa muun muassa siihen, että İBDA-C:n johtaja Salih Mirzabeyoğlun sanotaan vierailleen Ustaosmanoğlun luona vapauduttuaan vankilasta joulukuussa 2014[[41]](#footnote-41). Lisäksi esimerkiksi AKP:tä tukeva Sabah-lehti on Avivin mukaan muun muassa väittänyt, että İBDA-C olisi saanut rahallista tukea sekä jäseniä İsmailağa-yhteisön kautta.[[42]](#footnote-42) Aviv mainitsee vielä erillisestä tapauksesta, jossa turkkilainen entinen ISIS[[43]](#footnote-43)-taistelija Ramazan Bozkurt oli väittänyt İsmailağa-yhteisön jäsenen vakuuttaneen hänet terrorijärjestöön liittymisestä. İsmailağa-yhteisön oli uutisoitu kieltäneen voimakkaasti yhteydet Bozkurtiin tai mihinkään terrorijärjestöön.[[44]](#footnote-44)

# 2. Löytyykö tietoa, että uskonyhteisö olisi ollut syyllistynyt väkivallantekoihin sen jäseniä tai entisiä jäseniään kohtaan?

Käytettävissä olevista lähteistä ei tässä vaiheessa löytynyt tietoa tapauksista, joissa İsmailağa-yhteisö olisi syyllistynyt väkivallantekoihin sen jäseniä tai entisiä jäseniä kohtaan. On huomattava, että lähteissä kuvataan, miten yhteisön toimintamalliin on kuulunut eristäytyminen muusta yhteiskunnasta.[[45]](#footnote-45) Voikin olla, että eristäytyneisyys osaltaan vaikuttaa siihen, minkälaista tietoa yhteisöstä annetaan ulospäin.

Pirický kuvaa, kuinka yhteisön johtajaa Mahmut Ustaosmanoğlua syytettiin useiden muiden Naqshbandi-liikkeen sheikkien ohella İsmailağa-yhteisöä kritisoineen mufti Ali Hasan Ünalin salamurhasta vuonna 1982. Toisessa tapauksessa vuodelta 1998 yhteisön imaami Ali Hızır Muratoğlu ammuttiin İsmailağa-moskeijassa. Hänen surmaajaa ei saatu kiinni.[[46]](#footnote-46) Vuonna 2006 imaami Bayram Ali Öztürk tapettiin aamuruokouksen aikaan moskeijassa, ja tappaja surmattiin paikalla olleiden toimesta.[[47]](#footnote-47) Yhdysvaltain ulkoministeriön vuotta 2006 koskevan ihmisoikeusraportin mukaan Öztürk oli ensisijainen kandidaatti Ustaosmanoğlun seuraajaksi. Raportin mukaan seitsemän henkilöä pidätettiin Öztürkin surmaamiseen liittyen, mutta oikeusistuin vapautti heidät.[[48]](#footnote-48) Pirickýn mukaan taas tapauksesta ei nostettu koskaan syytettä eikä ketään pidätetty. Pirickýn arvion mukaan se, että kaksi imaamia oli tapettu julkisesti eikä esimerkiksi kadulla ilman todistajia osoittaa, että surmat oli tarkoitettu julkisiksi teloituksiksi yhteisön keskuudessa. Jälkimmäisen surman jälkeen mediassa spekuloitiin, että sen tarkoitus oli ajaa yhteisö pois Çarşambasta ja aiheuttaa epäsopua yhteisön sisällä.[[49]](#footnote-49)

## Lähteet

Ahval 19.9.2020. *New religious foundations established with links to government*. <https://ahvalnews.com/akp/new-religious-foundations-established-links-government> (käyty 9.9.2022).

Aviv, Efrat 2018. *The İsmailağa community and its relationship with the AK party*. Democracy and Security vol. 14, no. 3, 267–299. <https://doi.org/10.1080/17419166.2018.1428897>

BIRN (Balkan Investigative Reporting Network)/Buyuk, Hamdi Firat 20.3.2021. *Turkey Condemned for Quitting Anti-Violence Treaty*. <https://balkaninsight.com/2021/03/20/turkey-condemned-for-quitting-anti-violence-treaty/> (käyty 8.9.2022).

Duvar 24.6.2022. *Erdoğan mourns death of Islamist cult leader, attends funeral ceremony.* <https://www.duvarenglish.com/erdogan-mourns-death-of-ismailaga-community-leader-mahmut-ustaosmanoglu-attends-funeral-ceremony-news-60966> (käyty 8.9.2022).

FPRI (Foreign Policy Research Institute)/Koru, Selim 02/2021. *The Institutional Structure of “New Turkey”*. <https://www.fpri.org/wp-content/uploads/2021/02/the-institutional-structure-of-new-turkey.pdf> (käyty 9.9.2022).

Hürriyet Daily News 24.6.2022. *Erdoğan attends funeral service of İsmailağa Jamia leader*. <https://www.hurriyetdailynews.com/erdogan-attends-funeral-service-of-ismailaga-jamia-leader-174840> (käyty 9.9.2022).

Jenkins, Gareth H. 2009. *Between Fact and Fantasy: Turkey’s Ergenekon Investigation*. Silk Road Paper. <http://www.silkroadstudies.org/resources/pdf/SilkRoadPapers/2009_08_SRP_Jenkins_Turkey-Ergenekon.pdf> (käyty 14.9.2022).

Maahanmuuttovirasto

26.8.2020. *Gülen-liike Turkissa*. Saatavilla Tellus-maatietoportaalista.

10.5.2019. *TURKKI/ Gülen-liikkeeseen ja sen jäseniin kohdistetut toimet ja oikeudenloukkaukset, päivitys*. Saatavilla Tellus-maatietoportaalista.

1.3.2017. *TURKKI/ Gülen-liike, heinäkuun 2016 vallankaappausyritys, toiminta, rikossyytteet, tuomiot, ihmisoikeusloukkaukset, terrorismi.* Saatavilla Tellus-maatietoportaalista.

Al-Monitor/Tremblay, Pinar

30.6.2022. *Prominent sheikh’s funeral exposes Turkey’s secular-religious divide*. <https://www.al-monitor.com/originals/2022/06/prominent-sheikhs-funeral-exposes-turkeys-secular-religious-divide> (käyty 9.9.2022).

30.9.2014. *Turkish religious order tests AKP’s limits*. <https://www.al-monitor.com/originals/2014/09/turkey-akp-religious-movements-power.html> (käyty 9.9.2022).

Pirický, Gabriel 2012. *The İsmailağa Community: Shifting Religious Patterns in Contemporary Turkey*. Oriental Archive 80 Issue 3, 533–561.

SWP (Stiftung Wissenschaft und Politic)/Çevik, Salim 2019. *Erdoğan’s Comprehensive Religious Policy*. <https://www.swp-berlin.org/en/publication/erdogans-comprehensive-religious-policy> (käyty 12.9.2022).

USDOS (United States Department of State) 2007. *Turkey. Country Reports on Human Rights Practices for 2006.* <https://2009-2017.state.gov/j/drl/rls/hrrpt/2006/78844.htm> (käyty 13.9.2022).

The World/Ersoy, Pinar 19.7.2016. *Women are being silenced in Turkey’s crackdown*. <https://theworld.org/stories/2016-07-19/women-are-being-silenced-turkeys-crackdown> (käyty 12.9.2022).

Yetkin, Murat 9.7.2020. *The Istanbul Convention vs. an Islamist congregation?* <https://yetkinreport.com/en/2020/07/09/the-istanbul-convention-vs-an-islamist-congregation/> (käyty 8.9.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Yhteisön nimi juontaa juurensa vuonna 1723 rakennettuun İsmailağa-moskeijaan Istanbulissa. Pirický 2012, 540. *Cemaati* merkitsee turkiksi ”yhteisöä”. [↑](#footnote-ref-1)
2. Aviv 2018, 276; Pirický 2012, 533. [↑](#footnote-ref-2)
3. Pirický 2012, 535–536. [↑](#footnote-ref-3)
4. Pirický 2012, 535; 555. [↑](#footnote-ref-4)
5. Pirický 2012, 540. [↑](#footnote-ref-5)
6. Duvar 24.6.2022; Al-Monitor/Tremblay 30.6.2022. [↑](#footnote-ref-6)
7. Al-Monitor/Tremblay 30.6.2022. [↑](#footnote-ref-7)
8. Pirický 2012, 535, 539, 543. [↑](#footnote-ref-8)
9. Aviv 2018, 278. [↑](#footnote-ref-9)
10. Pirický 2012, 539, 543, 553. [↑](#footnote-ref-10)
11. Aviv 2018, 276; Pirický 2012, 535. [↑](#footnote-ref-11)
12. Al-Monitor/Tremblay 30.9.2014. [↑](#footnote-ref-12)
13. Pirický 2012, 533. [↑](#footnote-ref-13)
14. Yhteisön [verkkosivut](https://www.ismailaga.org.tr/). [↑](#footnote-ref-14)
15. Piricky 2012, 554–556. [↑](#footnote-ref-15)
16. Pirický 2012, 536–537. [↑](#footnote-ref-16)
17. Aviv 2018, 278–279. [↑](#footnote-ref-17)
18. Pirický 2012, 538. [↑](#footnote-ref-18)
19. Al-Monitor/Tremblay 30.6.2022. [↑](#footnote-ref-19)
20. The World/Ersoy 19.7.2016. [↑](#footnote-ref-20)
21. Yetkin 9.7.2020. [↑](#footnote-ref-21)
22. BIRN/Buyuk 20.3.2021. [↑](#footnote-ref-22)
23. Näihin järjestöihin kuuluu muun muassa Bilgi ve Hikmet Evi (eng. *Knowledge and Wisdom House*), İlim Ve Hizmet Vakfı (eng. *Science and Service Association*) ja İlim Araştırma ve Kültur Derneği (eng. *Association for Scientific Research and Culture*). Himmet Hülür 1999. Technology and Naqshbandi Sufism: An Empirical Analysis of Ismail Aga and Iskender Paşa Branches. Viitattu Aviv 2018, 279. [↑](#footnote-ref-23)
24. Pirický 2012, 539. [↑](#footnote-ref-24)
25. Ahval 19.9.2020. [↑](#footnote-ref-25)
26. Al-Monitor/Tremblay 30.6.2022; Hürriyet Daily News 24.6.2022. [↑](#footnote-ref-26)
27. Aviv 2018, 292. [↑](#footnote-ref-27)
28. Pirický 2012, 557. [↑](#footnote-ref-28)
29. Ks. esim. Yetkin 9.7.2020; Al-Monitor/Tremblay 30.9.2014; Aviv 2018, 287–288. [↑](#footnote-ref-29)
30. Aviv 2018, 293; SWP/Çevik 2019. [↑](#footnote-ref-30)
31. SWP/Çevik 2019. [↑](#footnote-ref-31)
32. Maanpaossa Yhdysvalloissa elävän islamilaisen uskonoppineen Fethullah Gülenin ja hänen seuraajiensa muodostama liike. Ks. tarkemmin esim. Maahanmuuttovirasto 1.3.2017. [↑](#footnote-ref-32)
33. Aviv 2018, 293. [↑](#footnote-ref-33)
34. Ks. esim. Maahanmuuttovirasto 1.3.2017. [↑](#footnote-ref-34)
35. FPRI/Koru 02/2021, 34–37. Ks. tarkemmin Gülen-liikkeeseen ja sen jäseniin kohdistetuista toimista ja oikeudenloukkauksista Maahanmuuttovirasto 26.8.2020, 10.5.2019 & 1.3.2017. [↑](#footnote-ref-35)
36. Aviv 2018, 291. [↑](#footnote-ref-36)
37. Ergenekon-tapauksella viitataan Turkissa käynnistettyihin tutkimuksiin, joiden esitettiin kohdistuvan valtion sisällä toimiviin salaisiin verkostoihin (”deep state”). Tutkimuksen kohteena väitettiin olevan salainen verkosto nimeltä Ergenekon. Tutkija Gareth H. Jenkins esittää, että AKP:n kannattajat tukivat voimakkaasti tutkimusta, kun taas hallituksen arvostelijat pitivät sitä AKP:n vastustajiin sekä laajemmin myös konservatiivisiin islamilaisiin ryhmiin kohdistettuna poliittisena ajojahtina. Ks. tarkemmin Jenkins 2009. [↑](#footnote-ref-37)
38. Aviv 2018, 283, n. 54. [↑](#footnote-ref-38)
39. Aviv 2018, 284; Pirický 2012, 553. [↑](#footnote-ref-39)
40. Piricky 2012, 553. [↑](#footnote-ref-40)
41. Mirzabeyoğlun sanotaan vierailleen vapauduttuaan myös Erdoğanin luona. Aviv 2018, 284. [↑](#footnote-ref-41)
42. Aviv 2018, 284. [↑](#footnote-ref-42)
43. Eng. The Islamic State of Iraq and Syria (ISIS), käytetään myös nimeä IS, (*Islamic* state, Islamilainen valtio) (arab. الدولة الاسلامية‎‎, Ad-Dawla al-’Islāmiyya). [↑](#footnote-ref-43)
44. Aviv 2018, 284. [↑](#footnote-ref-44)
45. Aviv 2018, 278–279; Pirický 2012, 538. [↑](#footnote-ref-45)
46. Pirický 2012, 551–552. [↑](#footnote-ref-46)
47. Pirický 2012, 552; USDOS 2007. [↑](#footnote-ref-47)
48. USDOS 2007. [↑](#footnote-ref-48)
49. Pirický 2012, 552. [↑](#footnote-ref-49)